***Zebegény Község Polgármesterétől***

***2627 Zebegény, Árpád u. 5.***

*E-mail:* [polgarmester@zebegeny.hu](mailto:polgarmester@zebegeny.hu)

**Napirendet tárgyaló ülés dátuma:** 2018.11.28.

**Előterjesztést készítette és előterjeszti:** Bahil Emilné dr. jegyző

**A határozat elfogadásához szükséges többség típusa:** minősített

***ELŐTERJESZTÉS***

**Temető rendelet felülvizsgálata**

1. **A tárgyalandó témakör tárgyilagos és tényszerű bemutatása**

**Tisztelt Képviselő-testület!**

A temetőkről és a temetkezésről szóló 1999. évi XLIII. törvény értelmében a temető tulajdonosa megállapítja a temető üzemeltetésével és fenntartásával kapcsolatosan felmerült szükséges és indokolt költségeket. Ilyen a temetési hely, illetőleg az újraváltás díja, a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díja, a temetkezési szolgáltatók által fizetendő díja, a temetőbe való behajtás díja.

A díjmegállapításon kívül a képviselő-testület kötelessége a megállapított díjak évenkénti felülvizsgálata. A díj megállapítását követően ki kell kérni a fogyasztók területileg illetékes érdek-képviseleti szerveinek véleményét.

Ezek a szervek a következők:

Fogyasztóvédők Országos Egyesülete

1105 Budapest, Mádi u. 2/B 1 lh. 2.

Közép-Magyarországi Fogyasztóvédelmi Egyesület

1012 Budapest, Logodi u. 22-24.

Nem szedhető díj a temetőlátogatásért, a temetői utak használatáért és a temetési hely gondozásához igénybe vett vízért.

Kérem a képviselő-testületet, törvényi kötelességének eleget téve döntését arra vonatkozóan, hogy a díjakat kívánja-e módosítani, vagy maradnak a jelenleg hatályos megállapított díjak?

**2.) Előzmények, különösen a témában hozott korábbi testületi döntések, azok végrehajtása**

**Zebegény Község Önkormányzata Képviselő-testületének**

**7/2017.(IV.06.) önkormányzat rendelete**

**a köztemető használati rendjéről**

Zebegény község Önkormányzat Képviselő-testülete a Magyarország Alaptörvényének 32. cikk (2) bekezdése, a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**Általános rendelkezések**

**1.§**

1. A szabályozás célja, hogy Zebegény község területén a helyi viszonyok figyelembevételével biztosítsa az elhunytakat megillető jogot a végtisztesség megadása, az emberhez méltó temetés biztosítása érdekében; szabályozza a temetők működési rendjét, a temetés lebonyolításának zavartalanságát.
2. A tisztességes temetéshez való jog bármely megkülönböztetésre tekintet nélkül mindenkit megillet.
3. A temetés módja lehet világi és egyházi.
4. Halottakat eltemetni csak temetési helyen szabad.

**2. §**

(1) A rendelet hatálya a Zebegény község közigazgatási területén fekvő, az önkormányzat tulajdonában álló működő temetőre, az ott folyó temetkezési és temető-fenntartási, sírhelyhasználati tevékenységre, valamint a temetői szolgáltatásokat igénybevevő, illetőleg a tevékenységeket végző természetes és jogi személyekre terjed ki.

(2) Az Önkormányzat területén az alábbi temető található: 624 hrsz.

(3) A köztemető tulajdonosa az Önkormányzata.

**Temető fenntartása, üzemeltetése**

**3. §**

(1) A köztemető

1. fenntartásáról a helyi önkormányzat gondoskodik.
2. üzemeltetésével kapcsolatos feladatokat az önkormányzat látja el.

(2) Az önkormányzat gondoskodik a temetők fenntartásával kapcsolatos feladatok, tevékenységek ellátásáról, illetve gondoskodik a temető közüzemi díjainak megfizetéséről.

(3) A feladat ellátásához szükséges pénzügyi fedezetet a képviselő-testület az önkormányzat éves költségvetésében biztosítja.

**A temető létesítményei**

**4. §**

(1) Az önkormányzat a temető rendeltetésszerű használatához szükséges feltételeket az alábbiak szerint biztosítja:

a) a meglévő utakat karbantartja a parcellák megközelítésére,

b) parkosítást, fásítást végez,

c) egy ravatalozót tart fenn,

d) a keríts anyaga drótkerítést,

e) egy helyen vízvételi lehetőséget,

f) hulladék-lerakóhelyet működtet a temetőben keletkezett hulladék gyűjtésére 1 db konténer elhelyezésével. A konténer elszállításáról, kiürítéséről az önkormányzat gondoskodik a szolgáltatóval kötött szerződés alapján.

(2) A ravatalozó tartozékai felszerelése: drapériák, szőnyegek, gyertyatartók, valamint a szükséges villanyvételi lehetőség.

**A temetőhasználat szabályai**

**5. §**

(1) A temetési hely felett rendelkező köteles a temető használatára vonatkozó jogszabályokat és jelen rendeletben foglaltakat betartani, a megváltott helyet gondozni, környezetét gyommentesítéssel, vagy fűnyírással rendben tartani.

(2) A temetési hely környezetének számít a szomszédos sírhelyig/sírboltig tartó terület, út fele.

(3) A köztemető környezetvédelme és köztisztaságának megőrzése, valamennyi temetőlátogató kötelezettsége, ezért mint a szerves (növény) mint a szervetlen hulladékot hulladéktároló helyeken elhelyezni köteles.

(4) A sírokra 1,0 méternél magasabbra növő fákat, bokrokat nem szabad ültetni.

(5) Tilos a sírhely körül fát, bokrot ültetni, padot, betonlépcsőt vagy egyéb tárgyat elhelyezni.

(6) A rendelet hatálybalépésekor a sírokon már meglévő, 1 m magasságot meghaladó növényzet gondozását, ápolását, metszését a sírhely bérlője köteles úgy elvégezni, hogy a látogatók és a szomszédos sírhelyek biztonságát ne veszélyeztesse.

(7) A temetőben meggyújtott gyertyát – zárt mécses kivételével – a tűzveszély elkerülése végett a távozás előtt el kell oltani.

**6. §**

(1) Tilos a temetőben minden olyan magatartás vagy tevékenység, mely a temető látogatók kegyeleti érzését sérti!

(2) A temetőben 14 éven aluli gyermek kísérő nélkül nem tartózkodhat!

(3) A temetőben tilos a gépjárműforgalom!

(4) A temetőben – vakvezető kutya kivételével – állatot bevinni tilos!

**7. §**

(1) A temetőben keletkezett hulladékot a kihelyezett hulladékgyűjtőkben kell elhelyezni.

(2) A sírok, sírboltok építésénél, lebontásánál keletkezett sírkő maradványokat a sír létesítője a munkáltok megkezdését követő 15 napon belül a temető területéről köteles elszállítani.

(3) A törmelékek, maradványok konténerbe történő elhelyezése tilos.

(4) A sírok fölé emelt síremlékek, fejfák továbbá a sírboltok karbantartásáról, helyreállításáról saját költségén annak létesítője, illetve örököse köteles gondoskodni.

(5) Leromlott állapotú, düledező síremlékek helyreállítására az önkormányzat a létesítőt vagy örököst felszólítja.

(6) Élet és vagyonbiztonság veszélyeztetése esetén az önkormányzat a vészhelyzetet megszünteti és erről a létesítőt vagy örököst értesíti. A felmerült költségek a létesítőt vagy örököst terhelik.

**Ravatalozó használatának, igénybevételének szabályai**

**8. §**

(1) A temető ravatalozójának használata nem kötelező, ha a temetőbe szállított halott - a kötelező azonosítást követően - haladéktalanul eltemetésre kerül.

(2) A temetőbe beszállított, - kötelező azonosítást követően - haladéktalanul eltemetésre nem kerülő holttesteket a temetésig a ravatalozó épületben kell tartani.

**Temetési helyek**

**9. §**

(1) A temetőben kialakított sírhelytáblák és temetési helyek igénybevételével lehet temetkezni.

(2) A temetőben a következő temetési hely biztosított:

* koporsós sírhely
* urnás sírhely
* urnafülkék

**10. §**

(1) A temetési helyek méretük és az eltemethető személyek száma szerint a következők:

a.) egyes sírhely: alapmérete 110 x 210 cm

mélysége 200 cm

(Egy koporsó helyezhető el benne.)

b.) dupla sírhely: alapmérete 190 x 210 cm

mélysége 200cm

(Két koporsó helyezhető el benne egymás mellett.)

(2) A temetési helyek közötti távolság minimálisan 50 cm. A sorok közötti távolság minimálisan: 80 cm

(3) A sírhelyeken sírdomb felhantolása nem kötelező, létesítése esetén a sírdomb magassága legfeljebb 30 cm lehet.

(4) Urnasírhely alapterülete 80 X 100 cm és a talaj szintjétől legalább 0,5 m mélységbe kell elhelyezni. Egy urnasírhelyre 2 urna helyezhető el.

(5) Az egyes sírhelyre további 2 urna, a kettes sírhelyre 2-2 urna rátemethető.

(6) Az urnafülke mérete 40 cm x 40 cm. Urnafülke esetén - lentről kezdve - balról jobbra haladva soronként lehet urnafülkét megváltani és benne urnát elhelyezni. Az urnafülkét, kizárólag természetes csiszoltkővel lehet lefedni.

(7) A síremléket szilárd alapra kell helyezni. A síremlék nem foglalhat el a sírhelynél nagyobb területet.

(8) Kegyeletet vagy a közízlést sértő síremléket felállítani tilos.

**11. §**

(1) Temetési helyekért térítési díjat, illetőleg újraváltás esetén újraváltási díjat kell fizetni.

(2) A térítési díjakat a jelen rendelet 1. melléklete tartalmazza.

(3) A temetési helyekkel való ésszerű gazdálkodás érdekében még élő személy részére temetési hely nem foglalható le, kivétel természetesen a kettes sírhelynél van.

**12. §**

(1) A temetési hely kijelölését az eltemettetőnek a fenntartótól kell kéri. A temetési szándékot minden esetben be kell jelenteni a fenntartónak.

(2) Ugyancsak be kell jelenteni bármely okból bekövetkező sírnyitási, temetési hely felbontási szándékot. Ilyen esetekben a bejelentéskor be kell mutatni a temetési hely megváltását igazoló befizetési csekket, vagy egyéb iratot, mellyel bizonyítani, vagy legalább valószínűsíteni lehet a rendelkezési jogosultságot.

(3) Újonnan megkezdett sorokban csak a sorban következő sírhelyet lehet igényelni.

(4) A koporsós rátemetéshez sírnyitási engedély szükséges. Az engedélyt a fenntartónak be kell mutatni.

(5) A sírok kiásását, betemetését, és az ezzel együtt járó munkákat a kegyeleti szolgáltató, hozzátartozó végezheti vagy végeztetheti el.

**A temetési hely feletti rendelkezési jog időtartama**

**13. §**

(1) A temetési hely feletti rendelkezési jog időtartama:

1. koporsós temetés napjától számított 25 év.
2. urnafülke, urnasírhely esetén 10 év.

(2) A rendelkezési jog időtartamát az első elhelyezéstől kell számítani.

(3) A temetési hely feletti rendelkezési jog meghosszabbítható. Az újból megváltott temetési hely feletti rendelkezési jog időtartama az újbóli megváltás idején érvényes eredeti időtartammal azonos.

**A temetőfenntartási díj és szolgáltató által fizetendő díj**

**14. §**

(1) Temetőben vállalkozásszerű munkát végzők, kivéve a temetkezési szolgáltatókat, temetőfenntartási díjat kötelesek fizetni.

(2) A temetőfenntartási díj mértéke: 1.780,- Ft/alkalom.

(3) A temetőfenntartási díjat a munka megkezdése előtt kell a költségvetési számlára vagy az önkormányzat házipénztárába befizetni.

**15. §**

(1) A temetői létesítmény igénybevételéért a temetkezési szolgáltatónak díjat kell fizetni.

(2) A díj mértéke: 5.000,- Ft/alkalom.

(3) A díjat a létesítmény igénybevétele előtt kell a költségvetési számlára vagy az önkormányzat házipénztárába befizetni.

**Záró rendelkezések**

**16. §**

(1) Aki e rendelet 5. § (1), (3)-(7), 6. §, 7. § (1)-(3), bekezdéseit megsérti a közigazgatási hatósági eljárás és szolgáltatás általános szabályairól szóló 2004. évi CXL. törvény 94/A. §-ban foglaltaknak megfelelő közigazgatási bírság kerül kiszabásra.

(2) Az eljárást eljáró hatóságként a Márianosztrai Közös Önkormányzati Hivatal jegyzője folytatja le ás állapítja meg a közigazgatási bírság mértékét.

(3) Ez a rendelet 2017. április 14. napjával lép hatályba. Hatályba lépésével egyidejűleg hatályát veszti Zebegény Község Önkormányzata Képviselő-testületének 17/2001.(X.02.) számú rendelete a köztemető használati rendjéről, valamint az azt módosító 5/2002.(II.5.) önkormányzati rendelet.

Zebegény, 2017. április 5.

**Hutter Jánosné Bahil Emilné dr.**

polgármester jegyző

A rendelet kihirdetve: 2017. április 6.

Bahil Emilné dr.

jegyző

1. **melléklet a 7/2017.(IV.6.) önkormányzati rendelethez**

**Temetési helyekért fizetendő díjak**

|  |  |  |
| --- | --- | --- |
|  | **Az elhunyt** | |
| **életében életvitelszerűen**  **Zebegényben tartózkodott** | **életében életvitelszerűen nem Zebegényben tartózkodott** |
| Egyes sírhely | 25.000 forint | 50.000 forint |
| Kettes sírhely | 40.000 forint | 80.000 forint |
| Urna sírhely | 15.000 forint | 30.000 forint |
| Urnafalba helyezés | 15.000 forint | 30.000 forint |

***Életvitelszerű a tartózkodás****:* ha az elhunyt életében, a zebegényi lakásban, üdülőben tartós ott lakásra rendezkedett be és azt ténylegesen egész éven át, nem idényszerűen, nem időszakosan használta. A hozzátartozó az elhunyt életvitelszerű tartózkodását közüzemi számlákkal, különösen hulladékszállítási szerződés, vízdíj, kábel TV, elektromos áram) igazolja.

**3.) Jogszabályi háttér**

**A temetőkről és a temetkezésről szóló 1999. évi XLIII. törvény**

**40. §** (2) A temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg

*a)* a temetési hely, illetőleg az újraváltás díját,

*b)* a temetkezési szolgáltatók kivételével a temetőben vállalkozásszerűen munkát végzők által fizetendő temetőfenntartási hozzájárulás díját,

*c)* a temetői létesítmények, illetve az üzemeltető által biztosított szolgáltatások igénybevételéért a temetkezési szolgáltatók által fizetendő díjat,

*d)* a temetőbe való behajtás díját.

(3) A (2) bekezdésben meghatározott díjfajtákon belül a köztemetőkre vonatkozó díjak mértékét az önkormányzat rendeletben állapítja meg. A díjmértékeket évente felül kell vizsgálni.

(5) A települési önkormányzat képviselő-testülete, fővárosban a közgyűlés a díj megállapításakor kikéri a fogyasztók területileg illetékes érdek-képviseleti szerveinek véleményét.

(6) A temető üzemeltetője a szabályzatban megállapított díjakon felül más díjat nem állapíthat meg. Nem szedhető díj a temetőlátogatásért, a temetői utak használatáért és a temetési hely gondozásához igénybe vett vízért.

Fentiek szerint a 7/2017.(IV.06.) önkormányzati rendelet.

1. **Költségvonzata:**

Emelés esetén mértékének megfelelő plusz bevétel. A bevétel a sírhelymegváltások és a temetőben végzett munkák, valamint a temetések számának függvénye, mely változó ezért nem meghatározható.

**5.) Határozati javaslatok:**

„A”

**…./2018.(XI.28.) Kt. határozat**

Zebegény Község Önkormányzatának képviselő-testülete a köztemető használati rendjéről szóló 7/2017.(IV.06.) önkormányzati rendeletét felülvizsgálta és a rendeletet valamint a rendeletben megállapított díjakat módosítja az alábbiak szerint:

……………………………………………………………………………..

Felkéri a jegyzőt, hogy kérje ki az érdekképviseleti szervek véleményét és annak megérkezését következő képviselő-testületi ülésre készítse el a rendelet-tervezetet.

Felelős: jegyző Határidő: folyamatos

„B”

**…./2018.(XI.28.) Kt. határozat**

Zebegény Község Önkormányzatának képviselő-testülete a köztemető használati rendjéről szóló 7/2017.(IV.06.) önkormányzati rendeletét felülvizsgálta és a rendeletet valamint a rendeletben megállapított díjakat nem kívánja módosítani.

Zebegény, 2018. 11. 22.

Bahil Emilné dr. sk.

jegyző